Jongeling dryf proppieprojek met suksesTalia van Rensburg, ŉ gr. 8-leerder van Hoërskool Outeniqua, het onlangs vier rolstoele aan bejaardes van Ou Meule-tehuis in Riversdal oorhandig. (Foto: Verskaf) Altesaam 17 behoeftige mense het die afgelope agt jaar ŉ rolstoel elk geskenk gekry te danke aan ŉ jongeling van George se welwillendheidswerk. Dit sluit die mees onlangse skenking in toe Talia van Rensburg, ŉ gr. 8-leerder van Hoërskool Outeniqua, twee rolstoele aan bejaardes van Ou Meule-tehuis in Riversdal en twee aan Helen Bellinghanhof-tehuis in Oudtshoorn oorhandig het. Die idee vir hierdie inisiatief het ontstaan toe Talia op sewejarige ouderdom, kort voordat sy skool toe is, ŉ advertensie gesien het van ŉ vrou wat proppies insamel om rolstoele te koop. “Ek en my ma was daardie dag in die biblioteek, en as ek reg onthou het ek vir my ma gesê dat ek die tannie wil help,” vertel Talia aan Maroela Media. Haar behoefte om iets vir iemand anders in nood te doen is daardie dag aangewakker en so het sy weggetrek en plastiek proppies begin versamel. Toe Talia ŉ paar maande later haar skoolloopbaan by Laerskool George-Suid begin, was daar geen keer aan haar wil om te help nie. Sy het in samewerking met haar gr. 1-onderwyseres en die adjunkhoof ŉ plastiekproppieprojek by die skool van stapel gestuur. Dit was dalk makliker gesê as gedaan, want vir een rolstoel moes 450 kg (80 groot plastiek vullissakke vol) proppies versamel word. Wat Talia ook nie geweet het nie, is dat sy die proppies eers moes was voordat dit verpak en afgelaai kon word. Tog het dit haar eintlik min gepla. Sy het vir jare met blymoedigheid elke dag proppies gewas en gesorg dat dit aan die borge se vereistes voldoen, want met elke sak proppies was sy nader aan haar doel om vir iemand ŉ rolstoel te skenk. Met haar entoesiasme en passie het sy onomwonde haar klasmaats en ander leerders by die skool geïnspireer en aangehou om die projek te dryf. In gr. 3 is Talia as die leier van die proppieprojek aangewys. Die hantering daarvan was nou haar verantwoordelikheid. Die inwoners van die dorp het ook van die projek te wete gekom en betrokke geraak en so het Talia se proppieprojek jaar na jaar gegroei. Talia van Rensburg, ŉ gr. 8-leerder van Hoërskool Outeniqua, het omtrent 7,5 ton proppies bymekaar gemaak. (Foto: Verskaf) Sedertdien het sy omtrent 7,5 ton proppies vir dié doel bymekaar gemaak en dit is nog lank nie die einde van Talia se welwillendheidswerk nie. Toe Interwaste, die maatskappy aan wie Talia proppies vir die rolstoelprojek gelewer het, se deur onlangs gesluit is, het sy planne beraam om haar belofte om rolstoele vir Ou Meule-tehuis te skenk na te kom. Haar pa het voorgestel dat hulle ŉ geldinsamelingsdag reël en nóg sy nóg haar ouers het verwag dat dit só suksesvol sou wees. “Ons het ŉ dyno-dag gereël. Dit is ŉ pretdag vir petrol- en dieselentoesiaste wat mal is oor verhoogde en maksimale werkverrigting van enjins in hulle vuurwaens en ander rygoed,” verduidelik Talia. Mense het van heinde en verre gekom om die geleentheid te ondersteun. Daar was hope pryse op die spel, en Talia kon eindelik met die geld wat ingesamel is nog vier rolstoele koop. Dit het van die begin af vir Talia daaroor gegaan om ŉ verskil te maak, en daarom wil sy nie eintlik die aandag op haar hê nie. “Ek wil nie die ‘proppiedogter’ wees nie, want dit gaan nie oor my nie. “Buitendien, dit is nie iets waarvoor ek alleen die krediet kan kry nie, want ek sou niks hiervan reggekry het sonder die ondersteuning van my gesin, vriende, die skole en gemeenskap nie.” Met die toe deur van die maatskappy wat altyd Talia se proppies ontvang het spits sy haar nou toe op ander inisiatiewe. “Daar waar nood is, probeer ek help. Ek dink die volgende projek sal wees om honde- en katkos bymekaar te maak wat ons vir uitreikprogramme in die omgewing kan skenk.”